ചാക്കിട്ടുപിടിത്തം യുഡിഎഫിന് തിരിച്ചടിയാകും: മേയര് കൊച്ചി: സിപിഎമ്മിന്റെ പാര്ട്ടി ചിഹ്നത്തില് മത്സരിച്ചു ജയിച്ച എം.എച്ച്.എം. അഷ്റഫിന് ഒരിക്കലും യുഡിഎഫിന് വോട്ട് ചെയ്യാന് സാധിക്കില്ലെന്ന് കൊച്ചി മേയര് എം. അനില്കുമാര്. ഇടതുപക്ഷത്തെ വിപ്പ് ലംഘിക്കാന് അഷ്റഫിന് സാധിക്കില്ല. യുഡിഎഫ് ചാക്കിട്ടുപിടിത്തത്തിന് മുതിരുമ്ബോള് അവരുടെ പാളയത്തില്നിന്ന് തന്നെ ആളുകള് കൊഴിഞ്ഞുപോകുന്നത് കാണേണ്ടിവരും. അഷ്റഫ് എല്ഡിഎഫ് വിട്ട് യുഡിഎഫില് ചേര്ന്നതിനോടു പ്രതികരിക്കുകയായിരുന്നു മേയര്. കൂട്ടായ ആലോചനകളിലൂടെയാണ് താന് തീരുമാനങ്ങള് എടുത്തിട്ടുള്ളത്. അഴിമതി ആരോപിക്കുന്നവര് സ്വയം പരിശോധന നടത്തുകയാണ് വേണ്ടത്. എല്ഡിഎഫിന് എതിരേയല്ല യുഡിഎഫ് അവിശ്വാസം കൊണ്ടുവരുന്നത്. ടൗണ് പ്ലാനിംഗ് കമ്മിറ്റി ചെയര്മാന് സ്വതന്ത്ര അംഗമാണെന്നും അദ്ദേഹത്തിനെതിരേയാണ് യുഡിഎഫ് അവിശ്വാസത്തിന് നോട്ടീസ് നല്കിയിരിക്കുന്നതെന്നും മേയര് പറഞ്ഞു.